נוער הגבעות

[ממוזער|נערי גבעות ב[תורמוס עיא, נובמבר 2025]]
**נוער הגבעות** הוא כינוי לצעירים יהודים, רבים מהם בגילאי 15-20, אשר מתגוררים במאחזים ובחוות ביהודה ושומרון. חלקם נפלטו ממערכות חינוך וחלקם באים מבתים נורמטיביים ואף ממשפחות של רבנים ומנהיגי מתנחלים. הם בעלי אידאולוגיה קיצונית ופעמים רבות פועלים באלימות קשה כלפי פלסטינים ורכושם ואף כלפי כוחות הביטחון. בציבור הדתי-לאומי קיימת מחלוקת בדבר היחס הרצוי כלפי נוער הגבעות. הממסד הדתי-לאומי והנהגת המתנחלים ממעטים לגנותם או לפעול נגדם, אך יש רבנים, כגון יעקב מדן, אשר ביקרו את פעולותיהם וטענו כי הם מוסתים "לפעולות אלימות נגד רכוש ערבי, ולעיתים נגד בני אדם" וכי מעשי האלימות שלהם "מסכנת את ההתיישבות".
ממוזער|נערי גבעות בבית ספר יסודי במוערג'את, בקעת הירדן. ספטמבר 2024

אנשי נוער הגבעות מתאפיינים לרוב בגידול פאות רחבות וארוכות, בכיפות סרוגות גדולות, ובלבישה גלויה של ציצית. הם פועלים כדי להביא לשליטה יהודית על שטחים ביהודה ושומרון, וכן עוסקים ברעיית צאן ובחקלאות אורגנית, בהשפעת תנועות כמו "החסידות החדשה" וה"ניו אייג'".

## מקור השם
השם "נוער הגבעות" מתייחס לגבעות ביהודה ושומרון. המילה "גבעה" בהקשר זה אינה מתייחסת לטופוגרפיה אלא מתארת צורת התיישבות מסוימת, שאותה הציבור הכללי נוהג לכנות "מאחז". השם נובע גם מכך שחלק מהמאחזים הוקמו כהד לקריאתו של אריאל שרון: "רוצו לגבעות", שנועדה לסכל את שיחות השלום, ובמיוחד לחבל בהסכם ואי שנחתם באותה עת בין בנימין נתניהו לבין הרשות הפלסטינית. 

## מאפיינים
ממוזער|נוער גבעות בצפון בקעת הירדן
רבים מנערי הגבעות הינם קטינים שנפלטו ממערכות חינוך ורואים במדינה ובמוסדותיה אויב שיש להחליפו ולהקים במקומו מדינת הלכה. יש ביניהן גם צעירים בשנות ה-20 לחייהם, שחלקם נשואים. חלקם מתגוררים בערים הגדולות ולומדים במוסדות של החינוך הממלכתי דתי.

חלק מהצעירים הם בני הדור השני בהתנחלויות הוותיקות שהולכים בדרכי הוריהם, כלומר מיישבים שטחים נוספים ביהודה ושומרון. אחרים הם צעירים דתיים, מהערים הגדולות. רבים מהם אימצו לעצמם מראה הכולל כיפות צמר גדולות, לבישת הציצית מעל הבגד ופאות עבותות ומסולסלות (המכונות "גוזמבות"). הם מתגוררים במבנים ארעיים ולעיתים ללא קורת גג, כתוצאה מחוסר אמצעים כלכליים, מאידאולוגיה, ומהרס מבני מגורים על ידי כוחות הביטחון,ועוסקים לעיתים ברעית צאן כחלק במנסיונם להראות בעלות על השטח.

אנשי נוער גבעות רבים קרובים לחסידות החדשה. פעמים רבות ההתיישבות שלהם במקומות נידחים נובעת גם מהרצון לחיות באופן טבעי תוך גידול ואכילת מזון אורגני, רעיית צאן וכדומה. הם רואים את עצמם כממשיכי דרכם של החלוצים וכממשיכי דרכם של היהודים מתקופת המקרא שהתגוררו בממלכת ישראל.

נוער הגבעות מורכב ממספר תתי-זרמים. לאחר ההתנתקות מגוש קטיף התאגדו רוב נוער הגבעות סביב תנועת "נוער למען ארץ ישראל". בהמשך הקבוצה התפלגה למספר זרמים: תנועת נחלה בראשות דניאלה וייס והרב משה לוינגר, ותנועת "גרעיני הערים העבריות" בראשות מאיר ברטלר. עם השנים התחברו נערי הגבעות גם לתנועות אחרות, כגון תנועת אר"י ישאג בראשות הרב אברהם סגרון ותנועת דרך חיים בראשות הרב יצחק גינזבורג.

בדיון של ועדת החינוך של הכנסת בשנת 2016 טען נציג משרד החינוך כי רוב נערי הגבעות הם נוער בסיכון, אשר האידאולוגיה היא בשבילם כיסוי וטריגר להוצאת כעסים. לפי ד"ר סער הראל, מנהל אגף חינוך ונוער במשרד החינוך, חלק הם נוער מנותק שגר בגבעות וחלק נכנסים ויוצאים ואינם בהכרח דרי גבעות. רובם מהחינוך הממלכתי-דתי, כ-20% מהחינוך החרדי ומעט מאוד מהחינוך הממלכתי. 

מחקר משנת 2018 מחלק את נוער הגבעות לשתי קבוצות עיקריות: "אידיאליסטים", שהגיעו עם השקפה אידאולוגית מוצקה, כהגשמה של האידיאלים שעליהם חונכו, ובדרך כלל מקיימים קשרים טובים יותר עם הוריהם; ו"אינדיבידואליסטים", שהגיעו מסיבות אישיות, חלקם נפלטו ממסגרות, חוו ניכור, או חיפשו מפלט. השייכים לקבוצה זו נמצאים בשלב של חיפוש זהות ובדיקה עצמית ומדווחים פעמים רבות על תחושות קשות של דחייה, ביקורת ופיקוח יתר מצד הוריהם ומוסדות החינוך בעבר.

בשנת 2019 תיאר השב"כ מספר מאפיינים של נוער גבעות; רובם קטינים, נפלטי מסגרות חינוך, עבריינים, אלימים, חסרי מרות, חסרי סמכות רבנית והורית, אשר מסתובבים בגבעות ללא השגחה ומבצעים פעילות אלימה בתוך כפרים ערבים סמוכים, ואינם בוחלים גם בפגיעה בכוחות הביטחון. הם בוחרים שלא לשרת בצה"ל, אינם מכירים בממסד השלטוני בישראל ואינם בוחלים בפגיעה בכוחות הביטחון.

בנוער הגבעות קיימת קבוצה בשם "ברברי הגבעות", אשר אנשיה מפנים את האלימות גם כלפי פלסטינים וכוחות ביטחון, וגם כלפי ישראלים מההתנחלויות ומתחומי הקו הירוק, אשר שאינם מסכימים עם דרכם האלימה.

על פי הערכות משנת 2021 היו כ-400 אנשי נוער גבעות, שפרושים בכ־80 חוות וגבעות ברחבי יהודה ושומרון.

## אידאולוגיה
מצוות יישוב ארץ ישראל ובמיוחד באזורי יהודה ושומרון, היא מרכיב חשוב באידאולוגיה של נוער הגבעות. רבים מהם רואים ביישוב ארץ ישראל ובהקמת מאחזים חדשים יסוד מרכזי בקיום רצונו של האל ובהחשת הגאולה. לצורך כך הם מעוניינים ליצר נוכחות של בעל בית אל מול הפלסטינים ולהתפרס על כמה שיותר שטח כדי לקבוע עובדות בשטח. כדי ליצור שליטה בשטח הם מקימים מאחזים סביב לכפרים פלסטיניים במטרה למנוע מהם להתפתח. וכן פוגעים במתקני שאיבת מים כדי לנתק את הכפרים הפלסטיניים ממים, מטילים אימה על התושבים. מאוקטובר 2023 עד אוגוסט 2025 גורשו מבתיהן 38 קהילות רועים בדואים המונות 2,215 בני אדם. בשנת 2025 היה מעבר מהתמקדות רק בשטחי C, להתמקדות גם ביישובים פלסטיניים בשטחי B שבשליטה אזרחית של הרשות הפלסטינית. 

על פי תיאור השב"כ משנת 2019 הם מחזיקים באידאולוגיה הרואה במדינה ומוסדותיה אויב שיש להחליפו, תוך הפלת השלטון הדמוקרטי ובמקומו לכונן 'מדינת הלכה'. גם מראיונות משנת 2011 עולה כי אינם רואים ערך במדינה הדמוקרטית ומוסדותיה, מסרבים להתגייס לצה"ל, ומייחלים לכינון משטר מלוכני של "מלך ישראל" ובניית בית מקדש. הם מגלים איבה גלויה כלפי ערבים, כולל שלילת זכותם לקיום בארץ, וכלפי הצבא, ובחלק מהמקרים מצדיקים פעילות אלימה.

לקראת ראש השנה תשפ"א, פרסם העיתונאי שחר גליק רשימה שהופצה לדבריו בקרב אנשי נוער הגבעות, שבה מופיע סיכום של פעולות תג מחיר שבוצעו לכאורה על ידיהם במהלך שנת ה'תש"פ, בהן הצתת עשרות כלי רכב, פגיעה באלפי עצים, תקיפת ערבים וכדומה. גליק הדגיש שמדובר ב"הודעת גאווה" לא רשמית ושהמשטרה סירבה לספק נתונים על אמיתות המספרים.

נכון לאוגוסט 2025 נערי הגבעות אינם מסתפקים עוד בהקמת מאחזים בשטחי C. היעד הנוכחי והמוצהר שלהם הוא כיתור יישובים פלסטיניים בשטחי B הנמצאים תחת שליטה אזרחית פלסטינית מליאה ופתיחת התיישבות יהודית בתוכם, מתוך תפיסה אידאולוגית שכל הארץ שייכת להם. לשם כך הם מפעילים אלימות ישירה במטרה להפוך את חיי הפלסטינים לבלתי נסבלים ולגרום להם לעזוב את בתיהם.

בנובמבר 2025 פורסם כי אנשים מנוער הגבעות, שחלקם נחשדו בעבר בפשיעה לאומנית, מריצים נציגים למרכז הליכוד בסניף בנימין, במטרה להכניס נציגים מנוער הגבעות למרכז הליכוד וכך להשפיע על חברי הכנסת והשרים.

## מעורבות בפלילים של נערי גבעות

פעמים רבות נערי גבעות פועלים באלימות כלפי פלסטינים. גורם ביטחון התבטא בשנת 2018 שאופן פעולתם של נערים אלה היה מאורגן ומתוחכם, הם פעלו כשהם רעולי פנים ובפעולות מסוימות ידיהם היו מכוסות כדי להימנע מהשארת טביעות אצבע, והם אף נמנעו משימוש בפלאפונים, דבר המקשה על איתורם ומעצרם. נערים אלה ביצעו פשעי שנאה, בהם פעולות תג מחיר, ניסיון להצתת מסגד בעקרבה ותקיפה אלימה של רועי צאן.

במרץ 2018 נגזרו עונשי מאסר של שנתיים וחצי עד חמש שנים על שלושה נאשמים שהורשעו בפעולות "תג מחיר", ובהן עבירות של חברות בארגון טרור, הצתה, תקיפה בנסיבות מחמירות ממניע גזעני, חבלה בכוונה מחמירה, השחתת פני מקרקעין ממניע גזעני. חלק מן המורשעים ערערו לבית המשפט העליון, אך ערעורם נדחה ברובו. בפסק הדין קבע בית המשפט כי פעולותיהם יכולות להיחשב “מעשי טרור במסגרת ארגון טרור”, הן לפי פקודת מניעת טרור והן לפי חוק המאבק בטרור.
ממוזער|רועה פלסטיני שנפצע מפגיעת נערי גבעות, צפון בקעת הירדן
במשפטו של הקטין א' מפרשת הפיגוע בדומא נקבע כי קבוצה אלימה מאנשי נוער הגבעות היא ארגון טרור. על פי עדותו של א' המתוארת בפסק הדין, הוא היה שייך לקבוצה ובה כ-100 חברים מנוער הגבעות המבצעים פעולות "תג מחיר" ביישובים פלסטיניים, בהן פעולות תקיפה, גניבה והצתת מבנים ורכבים באופן העלול להביא לפגיעה בגוף ובנפש. הנאשם הבהיר כי מטרתה של הפעילות האלימה היא לערער את הסדר והביטחון הציבורי. עם החברים בקבוצה נמנו מציתי כנסיית הלחם והדגים. לדברי השופטים, קבוצה זו עונה על ההגדרות של ארגון טרור, ודבריו של א' מוכיחים מעבר לספק סביר כי יש להרשיעו בעבירה של חברות בארגון טרור, לפי הגדרתו בחוק המאבק בטרור. א' ביקש לערער על הרשעתו בחברות בארגון טרור, אך ערעורו נדחה. בנימוקים לדחייה כתב השופט יוסף אלרון: "דפוסי הפעילות של המערער וחבריו זהים לאלו של ארגוני טרור אחרים, המבקשים לקדם סדר מדיני וחברתי חדש בהתאם להשקפת עולמם, תוך ביצוע פעולות אלימות כלפי הציבור."

בעונת המסיק דווח על מקרים שבהם אנשי נוער הגבעות פוגעים בעצי זית של פלסטינים, על ידי עקירתם או פגיעה בשורשים או בגזע העץ. לעיתים מתבצעת פעולה זו כאשר הפלסטינים לא רשאים לשהות בשטח המטע שלהם לאחר שהוא הוכרז כשטח צבאי סגור. העיתונאי דני קושמרו ראיין בשנת 2011 שלוש צעירות תושבות המאחז רמת מגרון. אחת מהן ניהלה את פורום "ארץ מולדת" בערוץ 7, שבו מתעדכנים אנשי נוער הגבעות על אירועים צפויים. היא נעצרה בעבר על השחתת מקרקעין ורכבים פלסטיניים. בראיון היא מסבירה כי עצי הזית שייכים ליהודים, כולל ליד מוח'מאס, והערבים הם גזלנים כי אין להם בעלות על דבר. היא טוענת שכריתת עצי הזית מסייעת למאבק על ארץ ישראל באופן פשטני: "איפה שיש עצי זית – יש ערבי. איפה שיש ערבי – יש פיגוע. אם עץ זית קשור לערבי, כנראה שעץ זית לא צריך להיות כאן. זמנית".

לפי מערכת הביטחון, בשנת 2021 אנשי נוער הגבעות ביצעו 308 אירועי אלימות. 

במסמך פנימי של השב"כ מאוגוסט 2024 נכתב "אנו בשיאו של גל אלימות וטרור מקרב גבעונים ביו"ש. להתפרצות זו מגוון סיבות, אחת מהן ריבוי מאחזים בלתי חוקיים בשטח, שאינם מפונים בנחישות בידי רשויות המדינה כבעבר." במסמך מתוארת שיטה על פיה יוזמי העימותים עם הפלסטינים מקפיצים תגבור בקבוצות היישובים הסמוכים מבלי לעדכן את הצבא, כך שהחמושים הראשונים שיגיעו למקום יהיו אנשי כיתות הכוננות או אזרחים חמושים בעלי זיקה ליוזמי העימותים.
ממוזער|נערי גבעות מציתים מסגד, דרום בקעת הירדן, פברואר 2025
באוגוסט 2024 פנה ראש השב"כ, רונן בר, במכתב לראש הממשלה, בנימין נתניהו, ושר הביטחון יואב גלנט והזהיר מפני תופעות אלימות של נוער הגבעות. בר התריע כי האלימות אותה יוזמים פעילי נוער הגבעות מתרחבת ומביאה אבדן שליטה. נערי הגבעות עברו לפי בר מפעולות חשאיות ומצומצמות בהיקפן לפעולה נרחבת וגלויה. בר ציין כגורם מסייע לאלימות הזו את התעלמות ההנהגה וגיבוי שלטוני לפעולות אלו.

נכון לשנת 2025 אנשי נוער הגבעות הקימו קבוצות וואטסאפ וטלגרם, שבהן הם מנהלים "יומן אירועים" של תקיפות נגד פלסטינים ולעיתים אף מפרסמים נתונים על כמויות ועל אזורי התקיפה, ומצרפים תמונות וסרטונים המתעדים אותה. פרטי מנהלי הקבוצות גלויים.

בתחילת פברואר 2025 הציתו צעירים דוברי עברית מסגד וטרקטור בכפר מוערג׳את והמשטרה פתחה בחקירה בחשד לפשע לאומני. באמצע החודש תועדו מספר התקפות של נוער הגבעות על פלסטינים, בהן עוכבו שני קטינים וקטין נוסף נעצר, כשעל גופו סכין.

בנובמבר 2025 עשרות נערי גבעות רעולי פנים תקפו את הכפר בית ליד אזור התעשייה דיר שרף, הציתו מכוניות, דיר כבשים ומפעל פלסטיק, וגרמו לפציעתם של ארבעה פלסטינים. בתגובה, ראש מועצת בנימין ישראל גנץ גינה את ה"אנרכיסטים שלוקחים את החוק לידיים" וגיבה את אכיפת צה"ל.

מנתוני פיקוד המרכז עולה כי מספרם של נערי הגבעות גדל. בנובמבר 2025 כינה אותם אלוף פיקוד המרכז, אבי בלוט, "אנרכיסטים שלוקחים את החוק לידיים" וציין כי מדובר במציאות בלתי נסבלת של נוער שוליים הפועל באלימות נגד חפים מפשע וכוחות הביטחון.

בנובמבר 2025, בדיון ביטחוני בנושא, עלו נתונים על פיהם מדובר בכ-300 מעורבים באירועים אלימים, רובם אנשי "נוער הגבעות", מתוכם 70 המובילים את התקיפות, כאשר רבים מהמובילים הם מבוגרים. ראש שב"כ דוד זיני ציין כי ישנן דמויות בוגרות המוכרות במרחב "שמזרימות כסף, דוחפות לנוכחות בשטח, ומכוונות את הנערים לקווי פעולה אלימים". 

בנובמבר 2025 הדגיש ראש מועצת בית אל, שי אלון :"האלימות וההתפרעות של פורעי נוער הגבעות הם פגיעה ישירה בריבונות המדינה ובערכי המוסר הבסיסיים ביותר שלנו.. במעשיהם הנפשעים, הפורעים מכתימים את מפעל ההתיישבות, מערערים את סמכות כוחות הביטחון ומייצרים כאוס שאינו נסבל".

ב-27 בפברואר 2026, תקפו נערי גבעות רעולי פנים ולבושים בציצית אשה וגבר כבני 50, פעילי תנועת השמאל "מסתכלים לכיבוש בעיניים" שבאו לביקור הזדהות בכפר הפלסטיני קוסרה. הם נפצעו בדרגה בינונית עם פגיעות ראש. בשל חומרת הפציעות, הם פונו באמבולנסים ובהמשך הועברו למסוק שפינה אותם לבית החולים. התקיפה בוצעה בהגעה רכובה על גבי טרקטורון באמצעות הכאה באלות. צה"ל גינה את התקיפה ומסר כי מדובר באירוע חמור וכי כוחות הביטחון סורקים אחרי חשודים ותחנת אריאל במשטרת ש"י החלה בחקירת הנסיבות. נשיא המדינה הרצוג גינה את התקיפה ומסר כי "אלימות שכזו מסכנת חיים, חוצה קו אדום בוהק ועומדת בניגוד גמור לערכיה של מדינת ישראל, חוקיה וערכי היהדות. האירוע החמור הזה מצטרף למספר אירועים קשים ופסולים מהזמן האחרון שבראש ובראשונה פוגעים במפעל ההתיישבות ובשמה הטוב של מדינת ישראל בעולם." באותו יום הוצת בית בכפר הסמוך ג'אלוד, וכ-15 נערי גבעות רעולי פנים יידו אבנים לעבר בתי התושבים.

נטען כי מעורבותם של בני הנוער המקומיים באירועים אלו מוגבלת. וכי היקף האלימות בפועל קטן יחסית, ורוב המקרים שבהם נרשמה אלימות התרחשו בנסיבות של הגנה עצמית.

ב-2020 הוקמה תחת הגדוד גדוד לביאי הבקעה (גדוד 47) של חטיבת הבקעה יחידת גששים בשם "יחידת סְפָר המדבר" המורכבת בעיקר מ"נערי גבעות" לשעבר במטרה לשקמם. היחידה מורכבת מחיילים המתגוררים בחוות ומאחזים בצפון מדבר יהודה ובקעת הירדן, שנמצאו לא מתאימים לשרת במסגרות לוחמות רגילות. עם זאת, דווחו מקרים רבים של אלימות, ההתעללות קשה וביזה מצד חיילי היחידה כלפי תושבים פלסטינים. באוקטובר 2023 הודח מפקד ביחידה בשל התעללות בפלסטינים, כולל ניסיון תקיפה מינית, שבצעו חייל יהיחדה במשך כמעט יום שלם בפלסטינים מקהילת וואדי א-סיק בבקעת הירדן. בדצמבר 2023 הוחלט להפסיק את הפעילות המבצעית של היחידה לאחר ששמה של היחידה עלה לכותרות, בין היתר בשל הריגת יובל קסטלמן על ידי אביעד פריג'ה, ששירת ביחידה בשירותו הסדיר. גרעין של יוצאי היחידה היה בסיס להקמת יחידה חדשה עם אופי פעילות דומה ברמת הגולן - פלס"ר הגולן.

באוגוסט 2023 מינתה החטיבה היהודית בשב"כ פרויקטור ייעודי שיגייס ראשי מועצות ורבנים שיש להם השפעה על נוער הגבעות, במטרה להרחיק צעירים ממעשים אלימים נגד פלסטינים.

ביוני 2025 מינה שר הביטחון ישראל כ"ץ את אביחי תנעמי לפרויקטור שיעסוק בנוער הגבעות מטעם משרד הביטחון. ביולי דווח על תוכנית בסכום של 50 מיליון ש"ח לחינוך נערי הגבעות שתתוקצב ממשרד הביטחון.

במרץ 2026 פרסם הרב יהודה גלעד מאמר בו תיאר את מה שהוא כינה "פוגרום של נערי חוות" בכפר חירבת חומסה. לטענתו, שמע ממספר מקורות, ביניהם אישה יהודיה שלדבריו "נאמנת עלי לחלוטין", שבשעת לילה מאוחרת הגיעה לכפר קבוצה של 30-40 אנשים, אזקו את גברי הכפר והכו אותם באגרופים ובמקלות בכל חלקי גופם, שדדו את כל העדר של הכפר (כ-300 ראשי צאן) ואף נקטו באלימות מינית כלפי אחד התושבים.

בליל ה-21 במרץ 2026 אירעו ברחבי יהודה ושומרון כ-20 אירועי אלימות על ידי מתנחלים, בהם נפצעו 11 פלסטינים והוצתו בתים ומכוניות. באחד הכפרים ריססו מתנחלים את הכתובת "נקמת יודה" ובקבוצת הוואטסאפ "חדשות אנשי שלומנו" נכתב "מסע נקמה ברחבי יו"ש", מה שהעלה את החשד שמדובר בפעולת נקמה על מותו של יהודה שרמן מוקדם יותר באותו יום.

## תקיפות של פלסטינים נגד נוער הגבעות
קיימים גם מקרים רבים בהם האלימות מגיעה מהכיוון הפלסטיני.

ב-5 באוגוסט 2023 רועה צאן יהודי הותקף על ידי פלסטינים בסמוך ליישוב "עוז ציון", כשהזעיק תושבים מהיישוב לעזרה, הגיעו עשרות פורעים ערבים חמושים באלות, זיקוקים וסלעים תקפו את המתיישבים וניסו לבצע בהם לינץ'.

ב-13 במרץ 2025 דיווחו מתנחלים כי שישה פלסטינים מאום שעבין, תקפו באלות רועה צאן יהודי מגבעת מקנה אברהם, עם זאת חשוד שנעצר החשד למעורבות בתקיפה שוחרר לאחר 3 ימי מעצרב-11 בנובמבר 2025 הותקף רועה צאן באבנים, על ידי עשרות פורעים בשטח מועצה אזורית בנימין,. ב-28 במרץ שובתקפו פלסטינים רועה צאן ופצעו אותו, בתגובה הגיעו מתנחלים לאזור מסאפר יטא והכו פלסטינים.

ב-12 ביולי 2025 הותקפו רועי צאן יהודים על ידי עשרות ערבים ופעילי שמאל, סמוך ליישוב עטרת שבבנימין, במהלך התקיפה יידו הפורעים אבנים וירו ברוגטקות לעבר רועי הצאן, וכן הושחת ציוד, והוצת ספר תנ"ך. שני רועים נפצעו בתקרית. לטענת הפלסטינים בתגובת חיילי צה"ל (שהותקפו אף הם), נהרגו שניים מהפורעים.

ב-23 בספטמבר 2025 הותקפו רועי צאן יהודים באבנים, לפי דיווחים פליסטינים, בתגובה לתקיפה התבצע ירי לעבר התוקפים ואחד מהם נהרג.

ב-24 בינואר 2026 הותקף רועה צאן על ידי תושב ביר זית.

בתחילת פברואר 2026 אירעו מספר תקיפות של תושבי הכפר סעיד נגד רועי צאן ותושבים נוספים, ובשבת ה-6 במרץ שוב הותקף רועה צאן על ידי ערבים, ואחד התוקפים נהרג מאש חיילי צה"ל.

ב-19 במרץ שוב הותקף רועה צאן יהודי על ידי ערבי רעול פנים וחמוש באלה, ונפצע בראשו, בסמוך לגוש שילה, ונגנבו כבשים מהעדר עליו שמר.

בשבת 21 במרץ 2026 נדרס למוות יהודה שמואל שרמן בן 18, ואחיו דניאל נפצע, לטענת המתנחלים מכונית פגעה בטרקטורון שעליו נסעו בשעת "סיור קרקעות" בקרבת הכפר בית אימרין וסמוך לחוות "שובה ישראל" שבאזור היישוב חומש. בצה"ל בודקים את נסיבות האירוע. נערי גבעות ניצלו את האירוע לסדרת מתקפות על כפרים פלסטינים.

## עיצומים בין-לאומיים

במאי 2024 הטילה בריטניה עיצומים על שתי קבוצות, קבוצת נוער הגבעות, וארגון להב"ה, וכן על ארבעה אישים שנטען כי הם קשורים לנוער הגבעות, נועם פדרמן, נריה בן פזי, עדן לוי ואלישע ירד, בשל הקמת מאחזים בלתי חוקיים בגדה המערבית במטרה לגרום ליציאת פלסטינים מהשטחים.

באוקטובר 2024 הטיל משרד האוצר האמריקני עיצומים על נוער הגבעות, ועל שני אישים שנטען כי הם קשורים לנוער הגבעות, איתן ירדני, ואביחי סויסה. העיצומים כוללים הקפאת נכסים ואיסור על בנקים להעביר כספים למי שקשור בפעילותם. בהודעה מוגדר נוער הגבעות כקבוצה של מתנחלים קיצוניים המעורבים בפעולות תג מחיר, מעשי הרג, תקיפה, נקמה, הצתה והפחדה. כדוגמאות מייצגות מציינת ההודעה את ההתקפה על אל-מוע'ייר באפריל 2024 בה הרגו נערי הגבעות תושב, הציתו בתים ועסקו בביזה וכן התקפה על תורמוס עיא ביוני 2023 בה השתתפו מאות נערי גבעות ובמהלכה הוצתו שדות, מכוניות ובתים ונרצח תושב אחד ושני נפצע.

## ראו גם
* פעולת תג מחיר
* טרור יהודי בישראל
* פשיעה לאומנית של ישראלים ביהודה ושומרון
* פרשת מותו של אהוביה סנדק

## קישורים חיצוניים

* הגבעה האחרונה סרטו של אברהם שפירא, בערוץ ה-YouTube הרשמי של תאגיד השידור הישראלי
* שטח הפקר סרט תיעודי מהחיים בגבעה, בהפקת אולפנת צביה מעלה אדומים באתר יוטיוב.
* 
* 
* 
* 
* ומגבעות אשורנו - הצצה אל נוער הגבעות, באתר הקול היהודי
* 
* 
* 
* , בערוץ ה-YouTube הרשמי של תאגיד השידור הישראלי, 9 בינואר 2021
* 
* רועי שרון, "הקלגסים והגוזמבות" - לקסיקון הסלנג של נוער הגבעות, באתר "הזירה הלשונית" של רוביק רוזנטל
* 
* 

## הערות שוליים

קטגוריה:יהודה ושומרון
קטגוריה:מפעל ההתנחלות
קטגוריה:נוער בישראל
קטגוריה:ישראל: קבוצות אתניות
קטגוריה:ביטויים פוליטיים ישראליים
קטגוריה:גופים עליהם הוטלו עיצומים בשל אלימות מתנחלים